recursal/SuperWikiNEXT-32B huggingface dataset:
פונקציה f מ-X ל-Y. קבוצת הנקודות באליפסה האדומה מייצגת את X, התחום של f.
במתמטיקה, **תחום של פונקציה** או **דוֹמֵיְין**, הוא קבוצת כל הקלטים שפונקציה מקבלת. עבור פונקציה f נהוג לסמן את התחום שלה כ-{\displaystyle \operatorname {dom} (f)}, בעקבות המינוח באנגלית: **Domain**.

הגדרה
-----

נתונה פונקציה {\displaystyle f\colon X\to Y}, התחום של f הוא X. בשפה המתמטית המודרנית, התחום הוא חלק מהפונקציה ולא מאפיין שלה.

במקרה ש-X ו-Y הן תתי-קבוצות של {\displaystyle \mathbb {R} }, ניתן לצייר גרף של הפונקציה f במערכת צירים קרטזית. במקרה זה, התחום מיוצג כהטלה של גרף הפונקציה על ציר ה-x.

בפונקציה {\displaystyle f\colon X\to Y} הקבוצה Y נקראת **טווח**, וקבוצת הערכים שהפונקציה מוציאה נקראת **תמונה**. התמונה היא תמיד תת-קבוצה של הטווח. אם הן שוות אז f היא פונקציה על.

ניתן לצמצם כל פונקציה לתת-קבוצה של התחום שלה. אם {\displaystyle A\subseteq X} הצמצום של {\displaystyle f\colon X\to Y} ל-A, כאשר {\displaystyle A\subseteq X} ייכתב כך: {\displaystyle \left.f\right|\_{A}\colon A\to Y} .

תחום ההגדרה
-----------

הגרף של פונקציית השורש הריבועי הממשית {\displaystyle f(x)={\sqrt {x}}}. התחום שלה מורכב מכל המספרים הממשיים האי-שליליים.
אם פונקציה ממשית f ניתנת על ידי נוסחה, ייתכן שהיא לא מוגדרת עבור חלק מהערכים של המשתנה. במקרה זה, מדובר בפונקציה חלקית, וקבוצת המספרים הממשיים שעליה ניתן להעריך את הנוסחה למספר ממשי נקראת **תחום ההגדרה** של f. בהקשרים רבים, פונקציה חלקית נקראת פשוט פונקציה, והתחום הטבעי שלה נקרא פשוט התחום שלה.

### דוגמאות

* הפונקציה f המוגדרת על ידי {\displaystyle f(x)={\frac {1}{x}}} לא מוגדרת כאשר x=0. לכן תחום ההגדרה של f הוא קבוצת המספרים הממשיים למעט {\displaystyle 0}, ניתן לסמן זאת {\displaystyle \mathbb {R} \setminus \{0\}} או {\displaystyle \{x\in \mathbb {R} |\ x\neq 0\}} .
* הפונקציה המפוצלת f המוגדרת על ידי {\displaystyle f(x)={\begin{cases}1/x&x\not =0\\0&x=0\end{cases}}} תחום ההגדרה קבוצת המספרים הממשיים (\mathbb{R}).
* לפונקציית השורש הריבועי {\displaystyle f(x)={\sqrt {x}}} תחום ההגדרה של קבוצת המספרים האי שליליים, המסומנת על ידי {\displaystyle \mathbb {R} \_{\geq 0}} או הקטע {\displaystyle [0,\infty )} או הקבוצה {\displaystyle \{x\in \mathbb {R} |\ x\geq 0\}}.
* לפונקציה הטריגונומטרית מסומנת {\displaystyle \tan(x)}, יש את תחום ההגדרה קבוצת כל המספרים הממשיים שאינם מהצורה {\displaystyle {\tfrac {\pi }{2}}+k\pi } עבור k מספר שלם כלשהו.

תורת הקבוצות
------------

לפעמים נוח בתורת הקבוצות לאפשר לתחום של פונקציה להיות מחלקה נאותה X. במקרים אלו אין דבר כזה כמו השלשה הסדורה (*X*, *Y*, *G*). עם הגדרה כזו, לפונקציות אין תחום, אם כי חלק מהכותבים עדיין משתמשים בו באופן לא פורמלי לאחר הצגת פונקציה מהצורה {\displaystyle f\colon X\to Y}.

קישורים חיצוניים
----------------

* תחום של פונקציה, באתר MathWorld (באנגלית)
**יסחק** (געז: "ይሥሓቅ", גרסה אתיופית של השם "יצחק") היה קיסר האימפריה האתיופית בשיא תקופת תור הזהב, יסחק היה בנו השני של הקיסר דווית הראשון ויירש את כס הקיסרות מידי אחיו הקיסר תוודרוס הראשון ב-23 ביוני 1413 תחת שם ההכתרה "גברה מסקל השני" ("עבד הצלב").

קיסר זה המשיך את המערכה הצבאית כנגד יהודי אתיופיה. הוא גזר כי: "הנטבל לדת הנוצרית, יירש את אדמת אבותיו, ולא, פאלאסי יהיה". המילה פאלאס פירושה אריס או מבקר, קרי אנשים חסרי זכויות על קרקע. מכאן והלאה דבק המונח "פאלשים" ביהודי אתיופיה, שנושלו מבעלות על קרקעותיהם בין המאה ה-15 למאה ה-17.

הקיסר יסחק פלש גם לאזור השנקלה מעבר לאגאו מדר, ובחלק הדרומי של אתיופיה הוא נלחם כנגד ילדיו של סעאד א-דין השני מושל יפאט לשעבר שחזרו מגלותם בערביה.

הקיסר יסחק עשה את הקשר הראשון בין האימפריה האתיופית לבין אירופה מאז ימי קיסרות אקסום. הוא שלח מכתב למלך אלפונסו החמישי מלכה של ממלכת אראגון, המכתב הגיע למלך בשנת 1428 והציע ברית כנגד המוסלמים. על מנת לבצע את הברית הוא הציע קשרי משפחה בין שני המלכים, יסחק הציע לשלוח קבוצת אומנים לקיסרותו ושאחד מהם יתחתן עם בתו. לא ברור אם אלפונסו ענה למכתב זה, אך במכתב שהגיע ליורשו של יסחק, הקיסר זרע יעקב בשנת 1450 כתב אלפונסו שהוא יהיה שמח לשלוח אומנים לאתיופיה אם הם יגיעו בשלום בניגוד למשלחת הקודמת שמנתה שלושה עשר איש ונהרגה במסעה.

הקיסר נהרג במהלך לחימה כנגד סולטנות אדאל במועד שאינו ידוע אולם לפני ה-29 באוגוסט 1430 ונקבר בכנסיית מריאם שבטדבבה.

הערות שוליים
------------

1. ↑  חיים רוזן, **פאלאשים, כאילא או ביתא ישראל? הערות אתנוגרפיות לכינויים של עדת יהודי אתיופיה**, עמוד 54.
2. ↑  O. G. S. Crawford, Ethiopian Itineraries, circa 1400 - 1524, p. 12

| השושלת הסולומונית |
| --- |
| תור הזהב | יקונו אמלק • יאגבה ציון • סינפה ערד הרביעי • חיזבה אסגד • קידמה אסגד • ג'ין אסגד • סבא אסגד • וואדם ערד • עמדה ציון הראשון • ניואיה קראסטוס • ניואיה מריאם • דווית הראשון • תוודרוס הראשון • יסחק הראשון • אנדראיאס • תקלה מריאם • סארוו ייאסוס • עמדה ייאסוס • זרע יעקב • באדה מריאם הראשון • אסכנדר • עמדה ציון השני • נהואד |
| תקופת השפל | דווית השני • גלאוודיוס • מינאס • סרצה דנגל • יעקב • זה דנגל • יעקב |
| ענפים | השושלת הגונדרית • השושלת השאוונית • השושלת התיגראינית • השושלת הגוג'אמית |
| האימפריה האתיופית |

|  |  |  |
| --- | --- | --- |
| **הקודם**:**תוודרוס הראשון** | **קיסר האימפריה האתיופית** 23 ביוני 1413 - 29 באוגוסט 1430 | **הבא**:**אנדראיאס** |
**רוזנות אורליאן** הייתה רוזנות בצרפת של תחילת ימי הביניים, כולל העיר אורליאן והאזור הכפרי שלה. היא נשלטה על ידי רוזן.

היסטוריה
--------

ממש כמו המחוזות השכנים, הסביבה של העיר העתיקה צ'נבום הועלתה לרוזנות אוטונומית למחצה זמן קצר לאחר כיבוש השטח על ידי המלך הפרנקי קלוביס הראשון, בשנת 486, אך זהות הרוזנים הראשונים במקום אינה ידועה.

בשנת 511 ערך קלוביס מועצה חשובה באורליאן, הן מבחינה דתית והן מבחינה פוליטית.

לאחר החלוקה של מממלכת קלוביס לארבע ממלכות, אורליאן הייתה בירת ממלכת אורליאן.

מתחילת ימי הביניים, אורליאן הייתה אחת משלוש הערים העשירות בצרפת עם רואן ופריז, שוב הודות לקרבתה לזו האחרונה ולמיקומה על הלואר.

כאשר איג קאפה הפך למלך צרפת, רוזנות אורליאן הפכה לחלק מתחום המלוכה. האדמות היוו חלק מהנחלות שהוענקו לבנים צעירים שונים של מלכי צרפת עם התואר דוכס אורליאן.

הרוזנים המרובינגים של אורליאן
-----------------------------

* וילאכר, חותנו של כראמן בן המלך כלותאר הראשון

הרוזנים הקרולינגים של אורליאן
-----------------------------

* אדריאן (–818)
* מטפריד (818–828, 830–831)
* אודו הראשון (828–830, 831–834)
* גיום ד'אורליאן (834–860 בערך)
* רובר הראשון החזק (בערך 860–866)
* איג אב המנזר (866–886)
* אודו השני (886–888)
* רובר השני (888–923)
* איג הגדול (923–956)
* איג קאפה (956–987)

הרוזנים הקפטינגים של אורליאן
----------------------------

* פיליפ הצרפתי, בנו הבכור ויורשו של לואי התשיעי, מלך צרפת (לימים פיליפ השלישי, מלך צרפת)

קישורים חיצוניים
----------------

ויקישיתוף מדיה וקבצים בנושא **רוזנות אורליאן** בוויקישיתוף
**בית הכנסת מנחם ציון** הוא בית הכנסת הראשון בעת החדשה שנבנה על ידי העדה האשכנזית בירושלים. נמצא בשימוש עד ימינו.

היסטוריה
--------

בשנת 1836 יצא ר' אברהם שלמה זלמן צורף למצרים ובעזרת הקונסולים של רוסיה ואוסטריה קיבל פירמאן (צו מלכותי) ממוחמד עלי באשא, שליט מצרים (ששלט באותה עת בארץ ישראל), אשר ציווה "כי הרשות בידי העדה האשכנזית להקים את "דיר שיכנז", דהיינו:"חצר האשכנזים", (לימים "החורבה" וסביבותיה), ולבנות בתוכה מעונות ואסר לתבוע מהם את חובות אבותיהם".

רבי יהוסף שווארץ בספרו "תבואות הארץ" כותב: "ביום י"ט אלול התחלנו לפנות האשפה והזבל ויחלו לבנות. עד פרשת וארא תקצ"ז נגמר בית המדרש וכבר יכולנו להתפלל בו ונחנכה ביום ההוא בשמחה גדולה: ברוך מציב גבולות אלמנה, ויקרא את שמו "מנחם ציון" או בפי העם "בית המדרש הישן". ויבנו עוד כל הבניינים והבתים הנחרבים והנהרסים אשר בכל החצר הגדול הזה".

ר' ישעיה ברדקי התנגד לבניית בית הכנסת וחשש שבנייתו תגרום לזעם אצל הערבים שעדיין חשו שהעדה האשכנזית חייבת להם כסף מחובות העבר. בעידוד חותנו ר' ישראל משקלוב בנה ר' ישעיה ברדקי בית כנסת אחר בשם "סוכת שלום", והעדה התפלגה לשתי קבוצות.

שלט על בית הכנסת
בית הכנסת מנחם ציון נחנך בא' בשבט תקצ"ז ושימש כמרכז הקהילה עד בנייתו של בית הכנסת הגדול של חורבת יהודה החסיד בסמוך.

המקום לא נחרב במלחמת העצמאות ונותר בשממונו עד מלחמת ששת הימים. בשנת 1980 חזר בית הכנסת לשימוש מלא. הוכנס אליו ריהוט חדש, וארון קודש שהובא מקהילה יהודית באיטליה. בית הכנסת משמש כיום (2019) את הקהילה הדתית לאומית ברובע היהודי.

קישורים חיצוניים
----------------

ויקישיתוף מדיה וקבצים בנושא **בית הכנסת מנחם ציון** בוויקישיתוף

הערות שוליים
------------

1. ↑  על מצבתו של הראש"ז צורף נכתב – "אשר הציל נחלת האשכנזים מיד הישמעאלים והשתדל בבנינה ובפרט בבנין הבית המדרש הנקרא בשם **מנחם ציון** יע"א
2. ↑  המקור: רבי אברהם משה לונץ מצוטט אצל יעקב יערי-פולסקין, **הגואל שבא לירושלים**, תל אביב 1967, באתר פרויקט בן-יהודה.
3. ↑  עמוד תע"ב
**יואב שמחי** (נולד ב-16 בפברואר 1964) הוא יושב הראש של הסתדרות העובדים הלאומית החל מ־2007.

ביוגרפיה
--------

יואב שמחי נולד בשנת 1964, וגדל במושב גבעת יערים. למד בתיכון מקצועי והשתחרר מצה"ל בדרגת סגן.

בגמר השירות הצבאי הכיר את אשתו והתגורר כשלוש שנים בארצות הברית. לאחר חזרתם לישראל, החל לעבוד בקופת חולים לאומית ופעל בארגון העובדים שלה.

בשנים 1994–2003 ניהל פרויקטים בקופת חולים לאומית. ב־2003–2005 היה יו"ר ועד העובדים של קופת חולים לאומית במחוז ירושלים, וב־2005–2007 היה יו"ר ועד העובדים של מוסדות הסתדרות העובדים הלאומית.

בעת כהונתו כיו"ר ועד ארגון עובדי קופת חולים לאומית, התמודד בבחירות מול מנכ"ל הסתדרות העובדים הלאומית, ונבחר ב-23 בפברואר 2007 לראשות הסתדרות העובדים הלאומית. בשנת 2014 נבחר לקדנציה שנייה. בספטמבר 2022 נבחר שמחי לקדנציה שלישית.

### פעילות ארגונית

כשנכנס לתפקידו כיו"ר הסתדרות העובדים הלאומית, הארגון היה על סף פשיטת רגל, עם כ־17 אלף חברים. להבראת הארגון, גיבש שמחי מחדש את החזון והאסטרטגיה של הארגון, והותוו מדיניות ושיטות ניהול. נבנתה תוכנית לפיתוח הארגון. הוקמו מערכים לטיפול בזכויות עובדי קבלן ועובדים זרים. ב־2022 הארגון מנה למעלה מ־150,000 חברים.

הסתדרות העובדים הלאומית הקימה את מרכז "גאות" לטיפול ומניעת הטרדות מיניות ובריונות ניהולית במקומות עבודה. כמו כן, בשנת 2012, אוחדה בסיוע הסתדרות העובדים הלאומית את תנועת הנוער בית"ר עם הנוער הלאומי בית"ר.

### חיים אישיים

שמחי נשוי ואב לארבעה, מתגורר במושב גבעת יערים.

קישורים חיצוניים
----------------

* סרוגים משפיעים: יואב שמחי, באתר ערוץ 7, 23 ביוני 2022
* יו"ר ההסתדרות הלאומית יואב שמחי: "בנט נכשל", סרטון בערוץ "חדשות כיפה", באתר יוטיוב (אורך: 15:10)
* שי ניב, ‏החיים הטובים: 63 אלף ש' בחודש ופאג'רו ליואב שמחי, באתר גלובס, 12 ביולי 2010
* טלי חרותי-סובר, הסתדרות העובדים הלאומית מציגה: מאגר משרות סודי לכלל הציבור, באתר הארץ, 21 במרץ 2021
* מרב מיכאלי סופגת אש: "מתנשאת ובזויה, יהירה ואטומה", באתר אייס, 16 ביוני 2022

הערות שוליים
------------

1. ↑  דבר היו"ר, באתר הסתדרות העובדים הלאומית
2. 1 2 3  סרוגים משפיעים: יואב שמחי, באתר ערוץ 7, 23 ביוני 2022
3. ↑  דברי יואב שמחי בראיון בוועידת ירושלים בניו יורק, 22 במאי 2022
4. ↑  חיים ביאור, מהפך בהסתדרות הלאומית: האופוזיציה בראשות יואב שמחי זכתה לרוב, באתר TheMarker‏, 23 בפברואר 2007
5. ↑  שי ניב, ‏בינתיים בהסתדרות הלאומית: יואב שמחי משמש כיו"ר 10 שנים, באתר גלובס, 5 בפברואר 2017
6. ↑  יואב שמחי נבחר לכהן כיו"ר ההסתדרות הלאומית לקדנציה שניה - ליכודניק, באתר ליכודניק, ‏3 באוגוסט 2014
7. ↑  סוניה גורודיסקי, ‏ההסתדרות הלאומית: היו"ר יואב שמחי נבחר לכהונה נוספת, באתר ישראל היום, 15 בספטמבר 2022
8. ↑  שי ניב, ‏משרד הבריאות מזהיר מפני פשיטת רגל של קופות החולים, באתר גלובס, 1 באוקטובר 2013
דינר של פפין הראשון מאקוויטניה (817 – 838). בכתובת כתוב *Pippinus rex*.
**פפין הראשון** או **פפין הראשון מאקוויטניה** (בצרפתית: **Pépin**;‏ 797 – 13 בדצמבר 838) היה מלך אקוויטניה ודוכס מיין.

ביוגרפיה
--------

### ראשית חייו

פפין היה בנו השני של הקיסר לואי החסיד ואשתו הראשונה, ארמנגרדה מהסבייה. כאשר אביו הקצה לכל אחד מבניו ממלכה (בתוך האימפריה) באוגוסט 817, הוא קיבל את אקוויטניה, שהייתה תת-הממלכה של לואי עצמו בתקופת שלטונו של אביו קרל הגדול. ארמולדוס נייגלוס היה משורר החצר שלו וליווה אותו במסע לברטאן ב-824.

### מרידות

פפין מרד בשנת 830 בהתעקשותו של יועצו של אחיו לותאר, וואלה. הוא לקח עמו צבא של גסקונים וצעד כל הדרך לפריז, בתמיכת הנויסטרים. אביו צעד בחזרה ממערכה בברטאן עד קומפיין, שם כיתר פפין את כוחותיו ושבה אותו. המרד, לעומת זאת, התפרק.

בשנת 832, פפין מרד שוב ואחיו לודוויג הגרמני בא בעקבותיו. לואי האדוק היה באקוויטניה כדי להכניע כל מרד, אך נפנה אל ההתקוממות הבווארית של לודוויג הצעיר. פפין כבש את לימוז' וטריטוריות אימפריאליות אחרות. בשנה שלאחר מכן הצטרף לותאר למרד ובסיועו של אבו, הארכיבישוף של ריימס, הבנים המורדים הדיחו את אביהם ב-833. התנהגותו המאוחרת של לותאר הרחיקה את פפין, והאחרון היה לצד אביו כאשר לואי החסיד הוחזר לתפקידו ב-1 במרץ 834. פפין הוחזר למעמדו הקודם.

### מותו

פפין נפטר בקושי ארבע שנים לאחר שהוחזר למעמדו הקודם, הוא נקבר בכנסיית סנט רדגונדה בפואטייה.

משפחתו
------

בשנת 822 נישא פפין לאינגלטרוד,  בתו של תיאודוברט, רוזן מדרי, ממנה נולדו לו שני בנים: פפין השני (823-אחרי 864), ושארל (825-830 - 4 ביוני 863), שהפך לארכיבישוף של מיינץ.

שניהם היו קטינים כשפפין מת, אז לואי האדוק העניק את אקוויטניה לבנו הצעיר שלו, אחיו למחצה של פפין, קרל הקירח. לעומת זאת, האקוויטאנים בחרו בבנו של פפין כפפין השני. גם אחיו שארל תבע לזמן קצר את הממלכה. שניהם מתו ללא ילדים. לפפין היו גם שתי בנות, אחת מהן נישאה לז'ראר, רוזן אוברן.

קישורים חיצוניים
----------------

* פפין הראשון, מלך אקוויטניה, באתר אנציקלופדיה בריטניקה (באנגלית)

הערות שוליים
------------

1. ↑  Also called Engelberga, Rigarde, Hringard, or Ringart.
2. ↑  Nelson, Janet L. (1992). *Charles the Bald*. London: Longman. ISBN 0582055849. OCLC 23767726.

|  |  |
| --- | --- |
| בקרת זהויות עריכת הנתון בוויקינתונים | 
* BPN: 99810619
* GND: 11879227X
* ISNI: 0000 0000 8070 2723
* LCCN: no2017013415
* SUDOC: 114211213
* VIAF: 74649499
* WorldCat: lccn-no2017013415

 |
פירוש נוסף ערך זה עוסק בשורש ריבועי של מספר. אם התכוונתם לפירוש אחר, ראו שורש (פירושונים).
גרף המייצג \sqrt x.
**שורש ריבועי** של מספר a כלשהו הוא מספר, שאם מכפילים אותו בעצמו מקבלים את a. הפעולה החישובית של מציאת השורש הריבועי נקראת **הוצאת שורש ריבועי**. מכל השורשים, השורש הריבועי נקרא דווקא כך בגלל משמעותו הגאומטרית: אם a הוא שטחו של ריבוע, אז אורך צלעו של הריבוע שווה לשורש הריבועי של a. כאשר ההקשר ברור, השורש הריבועי מכונה לעיתים גם **שורש**.

למספר חיובי יש שני שורשים ריבועיים ממשיים, חיובי ושלילי. למשל, למספר 100 יש את השורשים פלוס 10 ומינוס 10, אשר כל אחד בריבוע מחזיר 100. עם זאת, כאשר מדובר על **ה**שורש הריבועי של מספר, מקובל כי סמל השורש הוא בדרך כלל חיובי בלבד (Principal square root). השורש הריבועי החיובי מסומן כך: {\sqrt {a}}. אולם, למשוואה {\displaystyle \ x^{2}=a} יש שני פתרונות: {\displaystyle \ +{\sqrt {a}}} ו-{\displaystyle \ -{\sqrt {a}}}.

למספרים ממשיים שליליים אין שורש ריבועי ממשי (מכיוון שכל מספר ממשי שמוכפל בעצמו נותן תוצאה אי שלילית, בין אם הוא שלילי ובין אם הוא חיובי). המספרים המרוכבים פותחו בין היתר על מנת לתת מענה לבעיה זו: במספרים המרוכבים יש שני שורשים ריבועיים לכל מספר (ממשי או מרוכב).

תכונות
------

### השורש הממשי

הפונקציה \ f(x)=\sqrt{x}, שנקראת **פונקציית השורש (הריבועי)**, היא פונקציה חד-חד-ערכית ועל מהמספרים הממשיים האי-שליליים לעצמם. פונקציה זו היא רציפה בכל מקום שבו היא מוגדרת, וגזירה עבור כל מספר חיובי. בנקודה \ x=0 פונקציית השורש לא גזירה (גם לא באופן חד-צדדי), והנגזרת שלה שואפת לאינסוף, כאשר המשתנה שואף לאפס.   

פונקציית השורש משמרת את פעולת הכפל ואת פעולת החילוק, כלומר:

\sqrt{x} \cdot \sqrt{y} = \sqrt{xy} לכל {\displaystyle x,y\geq 0}
\frac{\sqrt{x} }{\sqrt{y} } = \sqrt{\frac{x}{y}} לכל {\displaystyle \ x\geq 0\ \,y>0}
לעומת זאת, פונקציית השורש בדרך כלל **לא** משמרת חיבור, כלומר:

\sqrt{x} + \sqrt{y} \ne \sqrt{x+y}
קל לראות ששוויון מתקבל אם ורק אם \ xy=0 כלומר אחד המספרים, או שניהם הוא אפס.

### השורש המרוכב

במספרים המרוכבים, לכל מספר יש שני שורשים. בניגוד למספרים הממשיים, במישור המרוכב אין דרך להגדיר מספר חיובי ולכן לא ניתן להחזיר תמיד את "השורש החיובי" כמו שאפשר לעשות במספרים הממשיים, ולכן הבחירה איזה שורש מהשורשים מיוצג בפונקציה היא שרירותית. ההגדרה המקובלת לפונקציית השורש במספרים המרוכבים היא באמצעות פונקציות האקספוננט והלוגריתם הטבעי המרוכבות, בהתאם להגדרת החזקה המרוכבת:

\sqrt{z} = e^{\frac{1}{2} \log z}
הגדרה זו למעשה מעבירה את נקודת ההחלטה לבחירת הענף של הלוגריתם, כאשר שינוי הענף יוסיף \ i\pi למעריך החזקה ולכן יכפיל את השורש ב 1-.

במספרים המרוכבים, פונקציית השורש לא רציפה בכל המישור, כיוון שפונקציית הלוגריתם איננה רציפה. מהסיבה הזו הנוסחאות הרגילות של מכפלת שורשים ומנת שורשים לא בהכרח מתקיימות. לדוגמה:

\ 1= \sqrt{1} = \sqrt{ -1 \cdot -1} \ne \sqrt{-1} \cdot \sqrt{-1} = i \cdot i = i^2 = -1
### פיתוח לטור טיילור

נוסחת הבינום של ניוטון נותנת את טור טיילור \sqrt{1 + x} = 1 + \textstyle \frac{x}{2} - \frac{x^2}{8} + \frac{x^3}{16} - \frac{5x^4}{128} + \dots\!, המתכנס עבור  \ \left| x \right| <1 .

ראו גם
------

* השורש הריבועי של 2
* משוואה ריבועית
* הוצאת שורש ריבועי

קישורים חיצוניים
----------------

ויקישיתוף מדיה וקבצים בנושא **שורש ריבועי** בוויקישיתוף
* שורש ריבועי, באתר MathWorld (באנגלית)
* שורש ריבועי, באתר אנציקלופדיה בריטניקה (באנגלית)
**אור אבירם** (נולד ב-12 באוגוסט 1979), הוא בכיר שחקני הכדורת בישראל, בעל מדליית זהב מגביע העולם (2013) ובכך היה לישראלי הראשון שזכה בתחרות יוקרתית זו, סגן אלוף העולם (2005) ואלוף אירופה (2006).

ביוגרפיה
--------

אבירם הוא בנם של שחקני כדורת. אביו, גדי אבירם, הוא מאמן נבחרת ישראל בכדורת. הוא החל לשחק בגיל 10. בצבא שרת בחיל האוויר כטכנאי תקשורת נתונים. הוא מתאמן במועדון חיפה ועובד כארכיטקט תוכנה בחברת "אלעד מערכות".

### סגן אלוף העולם

באליפות העולם בכדורת שנערכה בסלובניה בשנת 2005 זכה אבירם במדליית כסף בטורניר ליחידים.

### אלוף אירופה

באליפות אירופה בכדורת שנערכה בשנת 2006 זכה אבירם במדליית זהב בטורניר ליחידים.

### מדליית זהב בגביע העולם

בתחרות גביע העולם בכדורת שנערכה בקרסנויארסק שברוסיה בנובמבר 2013 זכה אבירם בגביע לאחר שניצח במשחק הגמר את גיא קמינסקי מדרום אפריקה 1-2 ובשלב חצי הגמר את אלכסיי פירושוקוב מרוסיה 0-2 וסיים עם ממוצע של 239.13 נקודות למשחק ומשחק מושלם אחד בשלב המוקדמות (300 נקודות) ובכך היה לשחקן הישראלי הראשון שזכה בגביע יוקרתי זה.

קישורים חיצוניים
----------------

* אורי טלשיר, באולינג: וואו, זה אור אבירם!, באתר הארץ, 12 באוגוסט 2010
* באולינג: אור אבירם זכה בגביע העולם, באתר ynet, 23 בנובמבר 2013
* אליסף דעואל, החמצנו סטרייק, באתר ynet, 30 בנובמבר 2013
* אור אבירם - ספורטאי העשור בכדורת (באולינג), באתר *"אילת" - התאחדות ישראלית לספורט תחרותי לא אולימפי*

הערות שוליים
------------

1. ↑  Or Aviram wins first-ever Bowling World Cup for Israel, באתר *bowlingdigital* (באנגלית)
**מצוקי מילר** (באנגלית: **Miller Bluffs**) הוא קו מצוקים תלול באנטארקטיקה, הפונה לכיוון מזרח. המצוקים משתרעים לכיוון מערב - צפון מערב ממצוק פורוס שבשפך קרחון ניוקאמר, לאורך המורדות הצפון מזרחיים של רמות גרומשין בצפון רכס סנטינל בהרי אלזוורת' שבאנטארקטיקה. 

גובה המצוקים 1,610 מטרים מעל פני הים.

היסטוריה
--------

### גילוי המצוק

קצהו הצפוני של המצוק צולם על ידי לינקולן אלזוורת' במהלך הטיסה הטרנס-אנטארקטית שלו ב-23 בנובמבר 1935. 

המצוק מופה על ידי הסקר הגאולוגי של ארצות הברית בשנת 1961, בהתבסס על סקרים על הקרקע ועל תצלומי אוויר, שבוצעו על ידי טייסת VX-6 של צי ארצות הברית בשנת 1959.

### מקור השם

שמו של המצוק ניתן לו על ידי הוועדה המייעצת לשמות אנטארקטיים. 

המצוק נקרא על שם ג'ורג' פ. מילר (George P. Miller), יושב הראש של ועדת המדע והחלל של בית הנבחרים של ארצות הברית, אשר תמיכתו בחקר אנטארקטיקה איפשרה את המחקר ביבשת בין השנים 1958–1972.

קישורים חיצוניים
----------------

* מצוקי מילר באתר הסקר הגאולוגי של ארצות הברית
* מצוקי מילר באתר הגאזט האנטארקטי המשווה SCAR של ממשלת אוסטרליה
* תצלום לוויין של אזור המצוקים

הערות שוליים
------------

1. 1 2 3 4 5 6  מידע גאוגרפי והיסטורי
2. ↑  מידע גאוגרפי
**המתבגרים** היא סדרת טלוויזיה דוקומנטרית עבור ילדים ונוער שעוסקת בחינוך מיני ובגיל ההתבגרות המשודרת בערוץ הילדים. את הסדרה יצרו אור סיט, ירדן סטפנסקי ובונית בין עמי. הסדרה עלתה לשידור ב-2015.

על הסדרה
--------

בכל פרק בסדרה מתראיינים בני נוער בגילי 14–16, ומספרים על נושאים שנוגעים לנוער בגילם כמו שינויים גופניים במהלך גיל ההתבגרות, יחסי מין, מחזור, הטרדות מיניות, דימוי גוף, מגדר, סיפוק מיני ואחרים.

יוצרי התוכנית פתחה אותה במטרה לתווך תכנים הקשורים לחינוך מיני לנוער. תחילה חשבו היוצרים להציג בתוכנית דמות מקצועית שעל דבריה יגיבו הילדים המשתתפים בתוכנית, אולם לאחר שעשו אודישנים החליטו שהילדים משרתים את המטרה טוב יותר, משום שבשונה מדמות סמכותית ילדים יזדהו טוב יותר עם דוברים בגילם המדברים אליהם בגובה העיניים, לא מתוך מטרה לחנך אלא מתוך מטרה לשתף.

הפולמוס הציבורי על התוכנית
--------------------------

התוכנית עוררה ביקורת ציבורית בטענה שהתוכנית אינה מתחשבת בכך שגם ילדים צעירים מאוד צופים בערוץ, במיוחד לאור העובדה שהיא משודרת בשעה מוקדמת. ח"כ זוהר טען כי "אין לי שום התנגדות לחינוך מיני אבל לא בגיל חמש או שש או עשר — וזה הגיל הממוצע של הצופים בערוץ". בעקבות פניית ארגון "שומרים על הילדים" הוא אף זימן ישיבה בוועדת החינוך של הכנסת. בהמשך הוצא צו מניעה לתוכנית ונדחה שידור פרק שעוסק בפורנוגרפיה משעה שמונה וחצי לשעה עשר.

מנגד טענו המצדדים שכיום ילדים חשופים מגיל צעיר לנושא, ואם לא ידברו איתם ויחנכו אותם בצורה מבוקרת, הם עלולים לקבל את כל המידע שלהם על מיניות מהאינטרנט ומחבריהם, ללא יד בוגרת ומכוונת.

לקריאה נוספת
------------

* חינוך מיני

קישורים חיצוניים
----------------

* סמדר שילוני, "המתבגרים": מסיבת גן – הדור הבא, באתר ynet, 15 באוקטובר 2015
* מערכת גיא פינס, למה סדרת הנוער "מתבגרים" הגיעה לדיון בכנסת?, באתר של "רשת 13", 24 בנובמבר 2015 (במקור, מאתר "nana10")
* אתר למנויים בלבד איתי שטרן, בערוץ הילדים מתבגרים ולומדים שיש סקס אחר, באתר הארץ, 12 באוקטובר 2015
* עודד ירון, פורנו כפי ש(לא) הסברתי לבתי, באתר הארץ, 22 בדצמבר 2015
* מירב דוסטר, ‏משווים גודל, דורשים אנאלי: נזקי הפורנו על הנוער, באתר ‏מאקו‏‏, ‏22 בדצמבר 2015‏
* עידו סולומון, ‏האם לילדים מותר לדבר על מין בטלוויזיה? ביהמ"ש קבע שלא, באתר ‏מאקו‏‏, ‏20 בדצמבר 2015‏
* אריק בנדר, ‏"ערוץ הילדים בוגד בהורים": ועדת החינוך תדון בתוכנית "המתבגרים", באתר מעריב אונליין, 22 בנובמבר 2015
* אילן קפרוב‏, עושים זהב מפורנו: השערוריה המלאכותית סביב שידור "המתבגרים", באתר וואלה!‏, 01 בינואר 2016
* יובל גוז'נסקי, ‏"המתבגרים" בערוץ הילדים: התמודדות עם טאבו על דיון במיניות בטלוויזיה לילדים בישראל, **מסגרות מדיה** 18, אוקטובר 2019
**הרשות לבקרת תקציבים** הוא הגוף האחראי על הבקרה התקציבית של קבוצות הכדורגל בליגות המקצועניות בישראל.

הרשות היא יחידת סמך של ההתאחדות לכדורגל ותפקידה לפקח על האיזון התקציבי של קבוצות הכדורגל המקצועניות. לשם כך, מפקחת הרשות על ניהול הפעילויות בתקציבי הקבוצות, חוזי השחקנים, תיעוד מסמכים חיצוניים הקשורים לקבוצות וכל המסמכים הנוצרים במהלך רישום ואישור תקציב הקבוצות.

הרשות הוקמה על ידי ההתאחדות לכדורגל בתחילת שנות ה-90 בעקבות המלצותיה של ועדה ציבורית שקמה על ידי ההתאחדות למציאת פתרון למצבן הכלכלי הקשה של מספר רב של מועדוני כדורגל בישראל. הרשות מורכבת מיושב ראש וועדה המורכבת מארבעה בעלי תפקידים בנוסף ליושב ראש. תפקיד הוועדה הוא להכריע במקרים בהם אין הסכמה בין יושב ראש הרשות לבין הקבוצות אשר מתנהלות מולו. בראש הרשות לבקרה תקציבית בהקמתה עמד יאיר רבינוביץ'. בשנת 2009 החליף אותו עופר אורליצקי. בשנת 2019 מונתה סיגלית סייג ליושבת ראש. חברי הוועדה הם אבי גרא, גיא עמוסי וינון עוז-ארי.

על כל הקבוצות המקצועניות הרשומות בהתאחדות לכדורגל להגיש לרשות לבקרה תקציבית לפני ה-1 ביולי בכל שנה דו"ח כספי מבוקר על ידי רואה חשבון המתייחס לעונת הכדורגל שחלפה והסתיימה ב-31 במאי, ואת תקציב המועדון לעונת המשחקים הקרובה. הרשות סוקרת את הדוחות שהוגשו ובוחנת האם המועדונים עמדו בתקציב העונה החולפת, והאם התקציב לעונה הקרובה תואם את צפי ההכנסות של המועדון. בנוסף, על המועדונים להעביר את חוזי השחקנים והמאמנים לאישור הרשות, ובהתאם לתקציב לעונה הקרובה כפי שנכתב בדו"ח שהוגש.

ללא אישור הוועדה, שחקן או מאמן לא ייקח חלק במסגרת רשמית המנוהלת על ידי ההתאחדות לכדורגל. משנת 2006, בעקבות החלטת אופ"א לאסור על קבוצות להשתתף בטורנירי אופ"א ללא מאזן נקי מחובות לשחקנים ובעלי תפקידים בתוך המועדון, משמשת הרשות כמפקחת על הקריטריון הפיננסי של אופ"א.

יושבי ראש הרשות
---------------

|  |  |
| --- | --- |
| **שם** | **זמן בתפקיד** |
| יאיר רבינוביץ' | 1991–2009 |
| עופר אורליצקי | 2009–2019 |
| סיגלית סייג | 2019– |

קישורים חיצוניים
----------------

* הרשות לבקרת תקציבים באתר ההתאחדות לכדורגל בישראל

הערות שוליים
------------

1. ↑  לי בוץ, יו"ר הרשות לבקרת תקציבים - עפר אורליצקי, באתר ynet, 16 במרץ 2009
2. ↑  אור בוקר, יו"ר הרשות לבקרת תקציבים עופר אורליצקי יסיים את תפקידו, סיגלית סייג תחליפו, באתר הארץ, 7 באפריל 2019
**סטפאן** (באוקראינית: **Степань**; בפולנית: **Stepań**) היא יישוב כפרי במערב אוקראינה, באזור סארני שבחבל ווהלין, על גדת הנהר הורין, אחד מיובליו של הנהר פריפיאט.

תולדות העיר
-----------

סטפאן היא אחד היישובים העתיקים ביותר בחבל ווהלין. באזור נמצאו כלי אבן שמעידים על קיומו של יישוב במקום עוד מהמאה ה-9. האזכור הראשון של היישוב במסמכים הוא משנת 1290. סטפאן הייתה עיר מבוצרת בתקופת ממלכת רוס של קייב, ומרכז מסחרי ותרבותי במשך מאות שנים. היישוב נמצא בצומת דרכי מסחר ששימש את נסיכי ליטא, והכיכר המקומית שימשה כמרכז מסחרי לסוחרים מיישובים סמוכים, בין היתר לסחורות בתחומי הצביעה, הבד, הקדרות, הנחושת והשריון. 

בשנת 1917 נכלל היישוב בשטחה של הרפובליקה העממית של אוקראינה. לאחר המלחמה הפולנית-סובייטית והסכם ריגה שבא בעקבותיה סופחה סטפאן לפולין. בספטמבר 1939, עם כיבוש מזרח פולין על ידי ברית המועצות, נכללה סטפאן בשטח פולין שסופח לברית המועצות לפי הנספח הסודי להסכם ריבנטרופ–מולוטוב. ביולי 1941 כבשו הגרמנים את היישוב במהלך מבצע ברברוסה והוא נכבש שוב על ידי הסובייטים בקיץ 1944. לאחר המלחמה נכלל היישוב בשטח אוקראינה הסובייטית.

בשנת 1960 קיבלה סטפאן מעמד של יישוב עירוני. בשנת 1991, עם הקמתה של אוקראינה העצמאית, נכלל היישוב בשטח אוקראינה.

אתרים בעיר
----------

היישוב נכלל ברשימת האתרים ההיסטוריים של אוקראינה, לפי חוק המדינה. ביישוב אתרים ארכאולוגיים בעלי חשיבות לאומית, ובהם שרידי טירה. 

ביישוב קיימת כנסייה בסגנון הבארוק מהמאה ה-18. הכנסייה החזיקה בית מחסה ובית ספר. הכנסייה נהרסה בתקופת השלטון הקומוניסטי אך נמצאת בהליכי שיקום. כנסייה נוספת הקיימת ביישוב הפכה למועדון, אך שבה לתפקודה המקורי לאחר נפילת הקומוניזם.

בכיכר המקומית, ששימשה מרכז מסחרי במשך מאות שנים, ניצב כיום קבר אחים לחיילים סובייטיים. לאחר נפילת ברית המועצות הוקמה בכיכר מצבה עם צלב לזכר הלוחמים למען חרות אוקראינה שלקחו חלק פעיל בהשמדת היהודים.

ביישוב מרחצאות בוץ והוא נחשב אתר תיירותי.

יהודי סטפאן
-----------

אנדרטה לזכר יהודי סטפאן שנספו בשואה, בבית העלמין בחולון
ערב השואה חיו בסטפן כ-1,300 יהודים, שהיוו כשליש מתושבי המקום. עם כיבוש היישוב בידי הגרמנים גויסו יהודיו לעבודות כפייה, ובאוקטובר 1941 הוקם ביישוב גטו. בגטו נכלאו כ-3,000 יהודים מהיישוב ומכפרי הסביבה.
ערב חיסול הגטו, באוגוסט 1942, ברחו ממנו כ-500 יהודים, אך רובם נתפסו והוחזרו לגטו. ב-25 באוגוסט 1942 נרצחו יושבי הגטו בבורות ירי ליד קוסטופול.

קישורים חיצוניים
----------------

ויקישיתוף מדיה וקבצים בנושא **סטפאן** בוויקישיתוף
* ספר יזכור לקהילת סטפן, בספריית העיר ניו יורק
* סטפאן (Stepan), ב"אנציקלופדיה של הגטאות", באתר "יד ושם"
* אלכסנדר קרוגלוב (רו') ואנדרו קוס, סטפאן, **אנציקלופדיה של המחנות והגטאות** (כרך II, חלק B, עמ' 1476–1478), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
* סטפן (אוקראינה), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007559526905171
* LCCN: n79036448
* SUDOC: 175929459
* VIAF: 151255855
* WorldCat (עם VIAF): 151255855

 |
**פזיק** הוא דמות מהספר "הנסיכה הקסומה" מאת ויליאם גולדמן.

ביוגרפיה
--------

### עברו של פזיק

פזיק עוד מגיל צעיר היה ענק, מסופר כי כבר בגן היה צריך להתגלח וכי תוך ימים ספורים היה צריך להחליף נעליים שנתפרו למידתו. למרות גודלו, כשהיה ילד היה קורבן לבריונות. ילדים בגן ובית הספר שלו התעללו בו מכיוון שלמרות גודלו, פחד להחזיר. לאחר שחוזר מוכה מהגן הוריו מחליטים ללמד אותו להגן על עצמו ולאחר שכנוע רב נותן לאביו אגרוף בודד שמעלף אותו. מופתעים מחוזקו הוריו מוציאים אותו מבית הספר ומלמדים אותו אגרוף. בגיל תשע נאבק בקרב הראשון שלו מול אלוף האגרוף של עיירה, פזיק שלא רוצה להילחם עולה בקושי לזירה, ושם סופג מכות קשות עד שלבסוף לופת את אלוף האגרוף ולצליל קריאות בוז של הקהל מצליח לנצח אותו. פזיק והוריו התחילו לנדוד ברחבי העולם, מתחרים בתחרויות אגרוף, אך פזיק שכבר נהפך לעצום מתקשה למצוא יריבים שלא מפחדים ממנו, והקהל לרוב בז לו שכן בגלל גודלו הוא נראה כאילו מתעלל ביריביו. לכן פיזיק מתחיל להתאבק בקבוצות שם הוא זוכה לאהדה וכבוד. לאחר מות הוריו קשה לו יותר ויותר למצוא מטרה או קבוצות להילחם בהם, ולכן שוזיני מציע לו לעבוד עבורות פזיק רואה בכך הזדמנות למצוא בית חדש בקרב חברים, ונענה להזמנתו.

### לאחר מות ויזיני

לאחר מות ויזיני, פזיק מוצא את ויזיני מת ומתחיל לחפש את איניגו. לאחר ימים של חיפושים מחליט פזיק להתגייס למשמר הבריונים (אשר תפקידם לגרש את הפושעים) כי אין לו כסף. כשפושע אחד לא מסכים ללכת, פזיק בא לעזור לכולם לנצח אותו. הוא שם לב שהפושע הוא איניגו השיכור. פזיק מטפל באיניגו כמה ימים עד שהוא מבריא, ואיניגו מספר לפזיק שהם צריכים לפרוץ לטירה כדי לנקום את נקמת אביו. לאחר מכן, הם לוקחים מביבר המוות את וסטלי ומרפאים אותו אצל מקס בעל הנס. הם פורצים לארמון, איניגו נלחם מול רוגן והורג אותו, ווסטלי מציל את בטארקאפ ובאותה עת, פזיק מכין סוסים לצורך מנוסתם.

בתינוקת של בטרקאפ
-----------------

פרק זה לוקה בחסר. אנא תרמו לוויקיפדיה והשלימו אותו.

מראהו
-----

בסרטו של רוב ריינר פזיק לבוש במגפיים כהים, מכנסיים שחורים, וחולצת חקי.

ראו גם
------

* הנסיכה הקסומה (סרט)

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **הנסיכה הקסומה** |

* שרי שביט, "הנסיכה הקסומה": נעים להכיר, איניגו מונטויה, באתר ynet, 27 ביולי 2013
* "הנסיכה הקסומה", במסד הנתונים הקולנועיים IMDb (באנגלית)
* "הנסיכה הקסומה", ביקורת על הסרט באתר "עין הדג"
* אמיר בוגן, "הנסיכה הקסומה": לאן נעלם איניגו מונטויה?, באתר ynet, 19 ביולי 2011
* דורון פישלר‏, "הנסיכה הקסומה" חוגג 25: למה אנחנו כל כך אוהבים אותו?, באתר וואלה!‏, 23 בספטמבר 2012
* יוני בינרט, 25 שנה ל"הנסיכה הקסומה": איפה הכוכבים היום?, באתר Xnet‏, 27 בספטמבר 2012
* ביקורת קולנוע הנסיכה הקסומה

| "הנסיכה הקסומה" מאת ויליאם גולדמן |
| --- |
| יצירות | "הנסיכה הקסומה" - ספר מאת ויליאם גולדמן • "הנסיכה הקסומה" - סרט מאת רוב ריינר |
| דמויות | בטרקאפ • וסטלי • איניגו מונטויה • פזיק |
| לקטגוריה |
**גלגו ענק חום** (שם מדעי: *Otolemur crassicaudatus*) הוא מין של גלגו מסדרת הפרימטים. זהו המין הגדול במשפחתו.

מאפיינים
--------

הגלגו הוא קרוב רחוק של הלמורים השוכן ביערות אפריקה. אורכו 26–47 ס"מ, אורך הזנב 29–55 ס"מ ומשקלו 0.5-2 ק"ג. הוא בעל פרווה שעירה חומה ומעט אפורה וראש מגודל עם עיניים צהובות ובורקות. הכפות רגליים גדולות ונקיות משיער והזנב שעיר וארוך מאוד.

הגלגו חי ביערות שמסומליה וטנזניה עד לצפון דרום אפריקה. הוא שוכן בין ענפי העצים ויוצא לחפש מזון בלילות. הגלגו יכול לזנק למרחק גדול באופן משמעותי מאורך גופו לאורך ולגובה כשהוא מוצא מזון. הוא ניזון מפירות כמו פיקוס, בננה ופירות יער, זרעים שונים, פרחים, חרקים, חלזונות ואף מזוחלים קטנים. הוא לופת את הטרף בידיו ומוחץ אותו או מעביר אותו לפיו.

הגלגו הוא בעל חיים יחידאי - הזכרים טריטוריאליים ויתקפו מסיג גבול.

תת-מינים
--------

* *Otolemur crassicaudatus crassicaudatus*
* *Otolemur crassicaudatus kirkii*

קישורים חיצוניים
----------------

ויקישיתוף מדיה וקבצים בנושא **גלגו ענק חום** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  גלגו ענק חום באתר הרשימה האדומה של IUCN
**פכיאורניס** (שם מדעי: *Pachyornis*; מילולית: "עוף מעובה") הוא סוג נכחד של עופות גדולים חסרי יכולת תעופה מסדרת הדינורניטיים, אשר התקיימו בניו זילנד בין הפליסטוקן להולוקן. בדומה לקרוביו הוא נכחד עם הגעת האדם לניו זילנד בשנת 1500 בקירוב.

סיווג
-----

סוג זה תואר ב-1891 בידי החוקר האנגלי ריצ'רד ליידקר (אנ'). ידועים שלושה מינים מזוהים שלו: *Pachyornis elephantopus*‏, *Pachyornis australis* ו-*Pachyornis geranoides* ושני מינים ללא שם המכונים: *Pachyornis A* ו-*Pachyornis B*.

מאפיינים
--------

עוף זה היה קרוב של מואה רחבת-מקור ומואה מזרחית אך היה כבד משתיהן. המין הגדול ביותר בסוג היה *Pachyornis elephantopus*, אשר הגיע לגובה של כ-1.8 מטר ולמשקל של כ-145 ק"ג, מה שהופך אותו לשני בגודלו בין המואות לאחר הדינורניס הענק. ביציהם של עופות אלה הגיעו לאורך 226 מ"מ ורוחב של 158 מ"מ.

מואה כבדה זו הייתה בעלת רגליים עבות וחזקות, מהם קיבלה את שמה ובעלת כנפיים מנוונות. היא ניזונה מצמחייה קרקעית ומעלים וזרעים וחיה בסביבות שיחים או בתות ויערות יבשים. חלק מהמואות התקיימו באזורי אחו אלפיני, סביב העיר נלסון וכנראה נוצותיהם הותאמו להגנה מהקור. בניו זילנד לא היו טורפים יבשתיים, כך שהסכנה היחידה שלהם הגיע מעיט האסטי הענקי שנכחד לצידם עם בוא האדם לאיים.

קישורים חיצוניים
----------------

ויקישיתוף מדיה וקבצים בנושא **פכיאורניס** בוויקישיתוף
* פכיאורניס, באתר NCBI (באנגלית)
* פכיאורניס, באתר GBIF (באנגלית)
**דני כהן** (9 בדצמבר 1937 – 12 באוגוסט 2019) היה מדען מחשב ישראלי-אמריקאי, חבר האקדמיה הלאומית להנדסה האמריקאית ו"חבר כבוד" של IEEE.

ביוגרפיה
--------

כהן נולד בחיפה. אמו, דורית אוסטרייכר, עלתה מהונגריה ואביו - דויד, עלה מארצות הברית. אחיו גידי נפטר כפעוט בשל מום מולד בלב.

כהן התגייס לנח"ל המוצנח ונלחם במבצע קדש ב-1956. הוא סיים תואר ראשון בפקולטה למתמטיקה בטכניון ב-1963. ב-1965 עבר ל-MIT בארצות הברית. ב-1969 קיבל דוקטורט מאוניברסיטת הרווארד בהנחיית איבן סאת'רלנד, עימו פיתח בהמשך את אלגוריתם כהן-סאת'רלנד (על שם שניהם) ל'חיתוך קווים'.

ב-1967 כהן פיתח את מדמה הטיסה וכן את מדמה המכ"ם, שרצו לראשונה בעולם על מחשב לא ייעודי. ב-1981 הוא המיר את מדמה הטיסה לכזה שירוץ על גבי ה-ARPANet (קודמתה של רשת האינטרנט דהיום). המדמה החדש השתמש באלגוריתם אותו פיתחו כהן וסאת'רלנד.

בין 1969–1973 עבד כהן בפקולטה למדעי המחשב באוניברסיטת הרווארד וגם ב-Caltech - המכון הטכנולוגי של קליפורניה, וכן הצטרף לאוניברסיטת דרום קליפורניה לשם פיתוח תהליך להעברת קול על גבי רשת ה-ARPANet (מה שכעבור זמן התפתח ל-VoIP), ובדומה - גם להעברת וידאו. במקביל הוא עבד על מספר מיזמים שהבשילו, לימים, לאינטרנט המוכר לנו כיום.

כהן היה ידוע, בין השאר, כמי שטבע את הביטויים little-endian ו-big-endian, בקשר לסדר בתים, או לפעמים ביטים, במיחשוב, במאמרו שפורסם ב-1980, בו השווה את הנושא לקונפליקט המופיע ברומן הסאטירי מ-1726 "מסעי גוליבר" מאת ג'ונתן סוויפט.

כהן נשא לאשה ב-1961 את שושנה בראונר (מורה למוזיקה) ובהמשך התגרשו. הוא התחתן בשנית עם דליה היליג (אותה הכיר ב-ARPANet) ב-1982, וממנה התגרש ב-1996. מאשתו הראשונה נולדה לו בת - אורלי - שנהרגה בתאונת דרכים ב-1993; מנישואיו השניים נולד בנו דוד.
בשנותיו האחרונות הוא סבל ממחלת פרקינסון.

דני כהן נפטר בביתו, בפאלו אלטו שבארצות הברית.

ראו גם
------

* אלגוריתם כהן-סאת'רלנד

קישורים חיצוניים
----------------

ויקישיתוף מדיה וקבצים בנושא **דני כהן** בוויקישיתוף

* דני כהן, באתר dblp
* עופר אדרת, הישראלי שסלל את הדרך לעידן הדיגיטלי, אך נותר אלמוני במולדתו, באתר הארץ, 22 באוגוסט 2019

הערות שוליים
------------

1. ↑  Hafner, Katie (2019-08-16). "Danny Cohen, Who Helped Set the Stage for a Digital Era, Dies at 81". *The New York Times* (באנגלית אמריקאית). ISSN 0362-4331. נבדק ב-2019-08-22.
2. ↑  דני כהן, ON HOLY WARS AND A PLEA FOR PEACE (על מלחמות קדושות וקריאה לשלום), (תאריך הפרסום יכול לרמוז שאף על פי שהמאמר עצמו רציני ועוסק בשאלה משמעותית, הוא נכתב בנימה היתולית), ‏1 באפריל 1980 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ACM DL: 81408598004
* DBLP: 96/581

 |
**גשר**
(למפת עמק בית שאן מוגדלת)גשר**גשר**(למפת עמק בית שאן רגילה)גשר**גשר**(למפת ישראל רגילה)ירושליםירושלים
תל אביבתל אביב
חיפהחיפה
ראשון לציוןראשון לציון
אשדודאשדוד
באר שבעבאר שבע
נתניהנתניה
אילתאילת
קריית שמונהקריית שמונה
בית שאןבית שאן
קצריןקצרין
טבריהטבריה
עפולהעפולה
חדרהחדרה
נהריהנהריה
עכועכו
כרמיאלכרמיאל
אשקלוןאשקלון
מצפה/רמוןמצפה  
רמון  

ערדערד
עזהעזה
יריחויריחו
**ירדן**
**סוריה**
**לבנון**
**סיני**
**(מצרים)**
**הים התיכון**
נצרתנצרת
לודלוד
רהטרהט
**הים  
האדום**גשר**גשר**(למפת ישראל מוגדלת)ירושליםירושלים
תל אביבתל אביב
חיפהחיפה
ראשון לציוןראשון לציון
אשדודאשדוד
באר שבעבאר שבע
נתניהנתניה
אילתאילת
קריית שמונהקריית שמונה
בית שאןבית שאן
קצריןקצרין
טבריהטבריה
עפולהעפולה
חדרהחדרה
נהריהנהריה
עכועכו
כרמיאלכרמיאל
אשקלוןאשקלון
מצפה/רמוןמצפה  
רמון  

ערדערד
עזהעזה
יריחויריחו
**ירדן**
**סוריה**
**לבנון**
**סיני**
**(מצרים)**
**הים התיכון**
נצרתנצרת
לודלוד
רהטרהט
**הים  
האדום**גשר**גשר**
מבנים מעוגלים שנמצאו באתר מהתקופה הנאוליתית קדם קרמית א
**גשר** הוא אתר ארכאולוגי בעמק הירדן, על הגדה הדרומית של נחל תבור, ליד קיבוץ גשר. באתר נמצאו סימני התיישבות משתי תקופות: מתחילת התקופה הנאוליתית ומתקופת הברונזה התיכונה. האתר נחפר לראשונה בין השנים 1987-1986 על ידי הארכאולוג יוסף גרפינקל מהאוניברסיטה העברית, ובין השנים 2002-2004 על ידי סוזן כהן מאוניברסיטת מונטנה.

בתקופה הנאוליתית הקדם קרמית א (האלף התשיעי לפנה"ס) האתר היה יישוב קטן, מורכב ממספר מבנים מעוגלים. באתר נמצאו כלי צור כולל כלים עם חוד אל-חיאם. אחד הממצאים החשובים באתר היה בית מלאכה לייצור כלים מבזלת. זו הפעם הראשונה שנמצא ממצא כזה במזרח הקרוב בתקופה הנאוליתית. בית המלאכה ייצר גרזנים מבזלת וכלים נוספים שנשלחו מבית המלאכה למרכזים נאוליתיים אחרים, כגון יריחו והאתר ליד נתיב הגדוד. תיארוך רדיומטרי שבוצע באתר תיארך אותו כאחד הקדומים ביותר בתקופה הנאוליתית. זו התקופה של יסוד היישובים הראשונים ותקופת המעבר לחקלאות. דוח סופי על תקופה זו פורסם בשנת 2006.

בתקופת הברונזה התיכונה IIא האתר שימש כבית קברות, ונמצאו בו כ-29 קברים. הקברים היו קברי פיר שנחפרו באדמה בתוך המשקע הגאולוגי. בכל קבר היה נקבר אחד בלבד, והוא מעולם לא נפתח שוב. עובדה זו עזרה בקידום הידע לגבי מנהגי קבורה בתקופה זו, כולל תנוחות הנקברים וכמות פסלי האלים שהוכנסו לקבר ליד הנקבר. בארבעה קברים נמצאו גם חודי חנית וגרזנים מארד, כולל שלושה גרזיני מקור הברווז. דוח סופי על החפירה פורסם בשנת 2007.

לקריאה נוספת
------------

* Y. Garfinkel and D. Dag. 2006. *Gesher: A Pre-Pottery Neolithic A Site in the Central Jordan Valley, Israel. A Final Report*. Berlin: Ex Oriente.
* Y. Garfinkel and S. Cohen. 2007. *The Early Middle Bronze Cemetery of Gesher. Final Excavation Report*. AASOR 62. Boston: American Schools of Oriental Research

קישורים חיצוניים
----------------

ויקישיתוף מדיה וקבצים בנושא **גשר** בוויקישיתוף
* דוח חפירות בגשר שנת 2003 גיליון 116 (2004) באתר רשות העתיקות.
* דוח חפירות בגשר שנת 2004 גיליון 117 (2005) באתר רשות העתיקות.

ראשי חץ מצור שנמצאו באתר מהתקופה הנאוליתית קדם קרמית א
* גשר (ישראל), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007544961405171

 |
**גן החיות של צ'יאנג מאי** הוא גן חיות על כביש הוויי קאו (Huay Kaew) בצ'יאנג מאי שבתאילנד, ממערב אוניברסיטת צ'יאנג מאי. זהו גן החיות המסחרי הראשון בצפון תאילנד, והוא הוקם ב-16 ביוני 1977.

היסטוריה
--------

בשנת 1950 שלחה ממשלת ארצות הברית יועצים צבאיים כדי להכשיר משטרה שבטית לאורך הגבול של תאילנד. ביניהם היה הרולד מייסון יאנג (Harold Mason Young), יליד בורמה ובנם של מיסיונרים אמריקאים. יאנג החל לעזור לבעלי חיים פצועים, ומבקרים החלו לבוא כדי לראות את אוסף החיות שלו.

הממשלה המחוזית של צ'יאנג מאי הקדישה לחיות שטח קרקע לרגלי הר סוטפ (Suthep), והמתקן נפתח לציבור ב-1957.

כאשר נפטר יאנג ב-1974, נלקח הנכס על ידי מחוז צ'יאנג מאי. גן החיות הורחב לגודלו הנוכחי, והועבר לארגון הגן הזואולוגי, תחת חסותו של מלך תאילנד. הוא הוכרז כגן החיות הרשמי של מחוז צ'יאנג מאי ב-1977.

תצוגות וחיות
------------

גן החיות של צ'יאנג מאי מופעל באופן פרטי וכולל מגוון גדול של בעלי חיים. בנוסף, יש בו שני אקווריומים גדולים, בהם האקווריום הימי הגדול ביותר באסיה. ב-28 באוקטובר 2008, נפתחה לציבור המנהרה המימית הארוכה בעולם באורך של 133 מטר.

פנדה ענקית בגן החיות של צ'יאנג מאי
גיבון גמיש בגן החיות של צ'יאנג מאי
כ-400 מינים של בעלי חיים מיוצגים בגן החיות, כולל קואלות, פינגווין הומבולדט, דובי ים איונים, קרנפים, היפופוטמים, פלמינגו, ג'ירפות, זברות, יענים, גמלים, אריות, נמרים, עבדקן הרעמה, טפיר אסייתי, וסוגים רבים של זוחלים. גן החיות הוא גם ביתם של שני פילים ושלוש פנדות ענקיות.

הפנדה הענק לין הואי (Lin Hui) וצ'ואנג צ'ואנג (Chuang Chuang) הגיעו לגן החיות ב-12 באוקטובר 2003, בהשאלה מסין, למשך 10 שנים. הבת שלהם לין בינג (Lin Bing) נולדה בגן החיות ב-27 במאי 2009. משפחת הפנדות תוחזר לסין כשהיא תהיה בת שנתיים. לין בינג היא מהפנדות ענק הבודדות שנולדו בשבי מחוץ לסין.

תחבורה
------

בגן החיות נבנתה מסילת רכבת בת שני הקילומטרים שנפתחה בשנת 2005. המסילה עוברת סביב המתחם ויש לה ארבע תחנות. הרכבות הממוזגות יכולות להעביר 50–70 נוסעים. בגן החיות יש גם חשמליות שבאמצעותן יכולים המבקרים לנסוע ברחבי גן החיות. השימוש בשני אמצעי התחבורה מותנה בתשלום.

ראו גם
------

* ספארי וורלד

קישורים חיצוניים
----------------

ויקישיתוף מדיה וקבצים בנושא **גן החיות של צ'יאנג מאי** בוויקישיתוף
* אתר האינטרנט הרשמי של גן החיות של צ'יאנג מאי (תאית)
**התרסקות רכב החלל VSS Enterprise**, הדגם הראשון של SpaceShipTwo של חברת וירג'ין גלקטיק, המתעתדת לבצע טיסות תת-מסלוליות עבור תיירי חלל, התרחשה במהלך טיסת ניסוי של הדגם ב-31 באוקטובר 2014 בקליפורניה שבארצות הברית. בהתרסקות נהרג אחד מטייסי הניסוי והשני נפצע קשה.

התאונה
------

ב-31 באוקטובר 2014, בשעה 9:19, המריאה טיסת ניסוי של מטוס "VSS אנטרפרייז" מדגם "ספייסשיפ 2"(אנ') של חברת וירג'ין גלקטיק מנמל החלל במוהאבי, קליפורניה. זו הייתה טיסת הניסוי הרביעית של רכב החלל SpaceShipTwo שבה בוצעה בעירה רקטית, והראשונה עם מנוע הדלק המוצק שהשתמש בדלק מבוסס פוליאמיד תרמופלסטי במקום המנוע הקודם שהשתמש בדלק מבוסס גומי. זמן קצר לאחר שהחל שלב הבעירה הרקטית, אבד הקשר עם המטוס. עדי ראייה סיפרו שחזו בפיצוץ ולאחר מכן בשני מצנחים. טייס המשנה נהרג בתאונה, ואילו הטייס נפצע קשה. שברי המטוס התפזרו בטווח של כ-3 קילומטרים.

חקירת התאונה
------------

צוות חקירה של NTSB בוחן קטע מזנבה של VSS Enterprise
בעקבות התאונה נפתחה חקירה על ידי המועצה הלאומית לבטיחות בתעבורה (NTSB). החקירה מצאה כי התאונה נגרמה עקב טעות אנוש של טייס המשנה שהפעיל מוקדם מדי את מערכת ה"נוצה" (feather system) של רכב החלל. מנגנון זה מאפשר כניסה מחדש לאטמוספירה באמצעות נחיתה מכונפת: החלק האחורי של הכנף ומייצבי הכיוון הכפולים האחוריים מתקפלים כלפי מעלה סביב ציר הבנוי לאורך הכנף; דבר זה מגביר את הגרר בעודו שומר על יציבות הטיסה.

על פי החקירה, לאחר ש-VSS Enterprise התנתקה ממטוס האם שנשא אותה בגובה של 46,400 רגל (14,142 מטר), החל שלב ההנעה הרקטית של טיסת הניסוי. בשלב זה טייס המשנה הפעיל את מערכת הנוצה מוקדם מדי, כאשר הרכב עדיין היה במהירות של 0.8 מאך ולא במהירות הנדרשת של 1.4 מאך. עקב עומס אווירודינמי המדפים של מערכת הנוצה התקפלו כלפי מעלה, והרכב כולו התפרק.

החקירה לא מצאה פגם ברכב החלל עצמו או בעיה רפואית כלשהי בקרב הטייסים. בממצאי החקירה של ה-NTSB הוטחה ביקורת כלפי החברה שמייצרת את ספייסשיפ 2, Scaled Composites, על כך שאף על פי שידעה על הסכנה האקוטית של הפעלת מערכת הנוצה מוקדם מדי, היא התמקדה בבעיות מכניות ולא ייחסה חשיבות מספקת לגורם האנושי. ביקורת נוספת הוטחה כלפי רשות התעופה הפדרלית על שלא פיקחה היטב על חברת Scaled Composites.

קישורים חיצוניים
----------------

ויקישיתוף מדיה וקבצים בנושא **התרסקות רכב החלל VSS Enterprise** בוויקישיתוף
* ynet, תקוות תיירות החלל התרסקה בקליפורניה, באתר ynet, 1 בנובמבר 2014
* מכה לתעשיית החלל הפרטית: חללית התיירים של וירג'ין התרסקה במהלך ניסוי, באתר הארץ, 1 בנובמבר 2014

הערות שוליים
------------

1. ↑  ספייסשיפ 2 של וירג'ין גלקטיק התרסקה, space.com (אנגלית)
2. ↑  דוח (לא סופי) של ממצאי החקירה, National Transportation Safety Board‏, 28 ביולי 2015
**דוולט ברדי** (נפטר בסביבות שנת 1432) היה ח'אן של אורדת הזהב בשנים 1424-1420. בשנותיו האחרונות שלט בחצי האי קרים, תחת חסות אורדת הזהב והיה יריב של אחיינו, האג'י גיראי הראשון

דוולט ברדי היה בנו של טאש טימר או באש טמיר, מצאצאי טוקה טמיר ובן דוד רחוק של טוכטמיש. לפי מקורות אחרים, אך פחות סביר, היה בנו של ירמפרדן או ג'אבאר ברדי, הח'אן של אורדת הזהב וצאצא של ברקה ח'אן.

ביוגרפיה
--------

אחרי מות ג'אבאר ברדי ח'אן בשנת 1419 אורדת הזהב חולקה זמנית בין דוולט ברדי ובין אולוג מוחמד, שהשתלט על הבירה סאראי. בשנת 1420 הטיל דוולט ברדי מצור על סאראי וכבש אותה. אולוג מוחמד הודח וגורש. בשנים 1424-1423 שניהם, אולוג מוחמד ודוולט ברדי הובסו על ידי ברק (או בורק) ח'אן, שהפך לשליט אורדת הזהב עד לשנת 1427.

אולוג מוחמד מצא מקלט לזמן מה בליטא ובתמיכת הדוכס הגדול ויטאוטאס הגדול חזר לשלטון באורדת הזהב בשנים 1432 -1428. באותו זמן, אחרי תבוסתו על ידי ברק ח'אן, דוולט ברדי ח'אן ואנשיו התיישבו בחצי האי קרים.
. השנים 1430-1428 היו שנים קשות בשביל תושבי הערבות שמצפון לים השחור, הידועות גם כ"ערבות הטרנספונטיניות" בעקבות מגפת הדבר,וגם כן בגלל המלחמות על ההגמוניה באזור.

ככל הנראה, בתמיכתם של צאצאי האמיר אידיגיי ושל השבט שירין מחצי האי קרים, ניסה אולוג מוחמד לפלוש לשטח שבשליטת דוולט ברדי, אולם נסוג אחרי מות הדוכס ויטאוטאס.
דוולט ברדי בעצמו, התערב זמן מה בסכסוך על שלטון שפרץ בליטא וצידד במחנה של הדוכס הגדול שוויטריגאילו, אחי המלך ולדיסלב השני יגיילו, נגד יריבו, זיגיסמונד קיישטוטאיטיס. למרות עזרת שוויטיגאילו, נכשל בעימות עם האג'י גיראי, על ההגמוניה בקרים ונרצח בשנת 1432.

חרף בריתו עם שוויטריגאילו וגם עם הדוכס (קניאז) הגדול של מוסקבה, ואסילי השני "העיוור", לא עמד אהמט, בנו של דוולט ברדי, מול המתקפה המשולבת של אולוג מוחמד ושל הטטרים מקרים ונוצח בשנת 1433. בנסיבות אלה התאפשרה הקמת הח'אנות העצמאית של קרים בהנהגתו של האג'י גיראי הראשון.

מקורות אחדים מספרים כי בת אחת של דוולט ברדי, ששמה אינו ידוע, הפכה לאשתו השנייה של הקיסר יוחנן הרביעי של טרפזונטס.

לקריאה נוספת
------------

* Henry H. Howorth *History of the Mongols*, part II

קישורים חיצוניים
----------------

* אילן יוחסין של הח'אנים של אורסת הזהב בוויקיפדיה הטורקית
* טבלה כרונולוגית של תולדות אורדת הזהב
* Clifford Edmund Bosworth The New Islamic Dynasties: A Chronological and Genealogical Manual,Edinburgh University Press, 2004
* B.D.Grecov, I.I. Iacubovschi - Hoarda de aur și destrămarea ei,București, Editura pentru literatură științifică, 1953 (תרגום לרומנית מרוסית)

הערות שוליים
------------

1. ↑  Marcel Popa, Horia C.Matei Mică Enciclopedie de Istorie Universală,București, Ed. Stiințifică și enciclopedică,1983 p.577
2. ↑  Clifford Edmund Bosworth The New Islamic Dynasties עמוד 255
3. ↑  ראו אילן היוחסין של צאצאי טוקה טמיר
4. ↑  B.D. Grekov, I.I.Iakubovski 1953 עמוד 385
5. ↑  B.D. Grekov, I.I.Iakubovski עמוד 380 ,קיימת טעות במספור העמודים בספר
6. ↑  B.D.Grekov, I.I.Iakubovski עמוד 380
7. ↑  אילן היוחסין של קיסרי טרפזונטס ב-Europäische Stammtafeln
**ואלריו מולדובן** (**Valeriu Moldovan**; ‏ 1912 - 17 באוקטובר 1972), היה בעל נגרייה ברומניה, וחסיד אומות העולם אשר הציל שני יהודים בזמן מלחמת העולם השנייה והשואה.

קורות חייו
----------

מולדובן נולד בשנת 1912. התגורר עם אשתו ושני ילדיהם בעיירה ביסטריצה שבצפון טרנסילבניה, רומניה, אשר משנת 1940 הייתה חלק מהונגריה ונכבשה על ידי גרמניה הנאצית ב-19 במרץ 1944.

סיפור ההצלה
-----------

סולומון פליישמן, בן למשפחת חסידים אדוקים בביסטריצה, היה בן 16 במאי 1944, בזמן ההכנות לגירוש יהודי האזור. כאשר שמע אביו על גורל יהדות פולין, החליט כי למשפחתו הגדולה, בת 11 ילדים, יש סיכוי טוב יותר לשרוד אם ייפרדו. הוא נתן לכל אחד מילדיו סכום כסף, והציע להם להתפזר ולמצוא לעצמם מקומות מסתור. סולומון פליישמן החליט להסתתר במרתף קטן בסמוך למרתף ביתו, בתקווה שמשם יוכל לעזור לאמו שנשארה בבית עם אחיו הקטנים. הוא לא סיפר למשפחתו איפה הוא מתחבא ולא ידע היכן שאר בני משפחתו.

במרתף מצא פליישמן את דודו, בנימין פרלשטיין. בצד השני של הקיר גר ספר גרמני שהיה חצי חרש. כשלא היה עסוק, הוא נהג לנגן בכינור ופליישמן ודודו היו נהנים מהמוזיקה. כעבור מספר ימים, כאשר לא נותר מזון במחבוא, החליט פליישמן לפנות לאחד מחבריו, נער בן 14, שעבד בנגרייה של מולדובן, בסמוך למקום המחבוא. פליישמן הצליח ליצור קשר עם הנער, שבמשך שלושה שבועות הביא למסתתרים מזון מדי שלושה ימים. המזון הושג בעזרת כרטיס המזון שקיבל מפליישמן.

לאחר שמולדובן, מעסיקו של הנער, גילה את המעשה, הוא קרא לשניים לצאת ממחבואם, והבטיח להם שידאג להם. פליישמן תיאר את המפגש עם מולדובן: "הוא חיבק ונישק אותי ואמר לי כמה שמח הוא היה שאני בחיים". מולדובן קיים את הבטחתו תוך סירוב לקבלת תשלום על עזרתו. הוא הביא לפליישמן ולדודו אוכל ועדכן אותם לגבי המצב בחוץ. מספר פעמים התגלו פליישמן ודודו. פעם אחת, כשפליישמן יצא מחוץ למרתף, ראו אותו שני מנהלי עבודה מהנגרייה. מאוחר יותר סיפר לו מולדובן כיצד השניים הציעו לו לנצל את פליישמן למציאת כסף וזהב ולהרוג אותו. מולדובן איים עליהם בדיווח לרשויות על גנבה והם ויתרו על הרעיון.

פעם נוספת, הוא התגלה על ידי בלש. בפעם הזו הוא ניצל בזכות אישה נוצרייה שהכירה את אמו והסבירה לבלש כי הילד שראה הוא יתום המועסק כשוליית הנגר. הבלש, מרוצה מההסבר, עזב את המקום ומעולם לא חזר.

מולדובן דאג לפליישמן ולדודו עד לשחרור האזור באוקטובר 1944. סולומון פליישמן, שנשאר במחבוא עם דודו במשך חמישה חודשים, גילה כי היה היחיד ממשפחתו ששרד את השואה, הודות לעזרתם של הנער ושל מולדובן.

לאחר המלחמה
-----------

לאחר המלחמה היגרו פרלשטיין ופליישמן לארצות הברית. לאורך השנים שמר פליישמן על קשר עם מולדובן ומשפחתו, ואף שלח לו כסף ומתנות. לאחר מותו של מולדובן המשיך פליישמן לשלוח מתנות לבנו ולנכדו של מולדובן. הוא אמר כי "יותר מפעם אחת מולדובן סיכן את חייו כדי להגן עלינו". לפליישמן נולדו חמישה ילדים ושבעה עשר נכדים.

הכרה והנצחה
-----------

מולדובן נפטר ב-17 באוקטובר 1972. ב-4 במאי 1994, הכיר יד ושם בוואלריו מולדובן כחסיד אומות העולם והוא הונצח על קיר כבוד מיוחד ביד ושם, בירושלים. מדליית כבוד ותעודה נשלחו למשפחתו ברומניה.

ראו גם
------

* חסידי אומות העולם מרומניה וממולדובה

קישורים חיצוניים
----------------

* ואלריו מולדובן, באתר "יד ושם" (באנגלית)

הערות שוליים
------------

1. ↑  ואלריו מולדובן, באתר יד ושם
2. 1 2  מתוך עדותו של סולומון פליישמן
המוני עולים לרגל במישור ערפאת במכה, נובמבר 2010
**האסון במכה** התרחש ב-2 ביולי 1990. במהומה שפרצה במנהרה בעיר במהלך העלייה לרגל אליה (החג') נהרגו 1,426 אנשים בתדחוקת קהל.

האירוע
------

האסון אירע במנהרת הולכי רגל המובילה ממכה אל הר ערפאת. הוא התרחש כאשר קהל שנכנס למנהרה הממוזגת עצר באמצעה, בעוד המונים שעמדו בכניסה אליה נדחפו קדימה כדי להימלט מהחום שמחוץ לה, שהגיע ליותר מ-44 מעלות צלזיוס. ההרוגים נחנקו בצפיפות או נרמסו תחת רגלי הקהל. מספר הפצועים באירוע איננו ידוע.

מרבית ההרוגים באסון היו עולים לרגל ממלזיה, אינדונזיה ופקיסטן.

על פי דיווחים ראשונים מהאירוע, האנשים עצרו בתוך המנהרה בגלל הפסקת חשמל.

גורמים ואירועים דומים
---------------------

מספרם העצום של המשתתפים בעלייה לרגל למכה - כ-2 מיליון עד 4.5 מיליון מדי שנה - הביא עם השנים למספר רב של אסונות רמיסה ואסונות אחרים. במהלך 16 השנים שלאחר אסון 1990 אירעו במכה עוד שבעה אירועים במהלך הח'ג (אנ'), שבהם נרמסו עשרות עד מאות אנשים למוות תחת רגלי הקהל. ב-12 בינואר 2006, נהרגו לפחות 346 אנשים, וב-24 בספטמבר 2015 לפחות 2200 בני אדם נרמסו למוות בעמק מינא שבמזרח העיר מכה.

ראו גם
------

* תדחוקת קהל

קישורים חיצוניים
----------------

* דיווח על האסון, מתוך עיתון הוושינגטון פוסט 1990, באתר Highbeam
* דיווח על האסון, באתר לוס אנג'לס טיימס
* מאמר על האסונות במהלך העלייה לרגל למכה, 2006, באתר הגרדיאן

הערות שוליים
------------

1. ↑  סעודיה: 1,420 נמחצו למוות במנהרה במכה, חדשות, 4 ביולי 1990
2. ↑  כ-100 עולי רגל נמחצו למוות במנהרה ליד מכה, חדשות, 3 ביולי 1990
3. ↑  רויטרס ואי-פי, אסון חג הקורבן: לפחות 717 עולים לרגל נרמסו למוות במכה, באתר הארץ, 24 בספטמבר 2015